钦定古今图书集成/明伦汇编/人事典/第061卷 > 《古风五首》李白
## 钦定古今图书集成/明伦汇编/人事典/第061卷 > 《古风五首》李白

《庄周梦蝴蝶》，蝴蝶为庄周。一体更变易，万事良悠悠。
乃知蓬莱水，复作清浅流。青门种瓜人，旧日东陵侯。
富贵固如此，营营何所求。

又

“天津三月时，千门桃与李。朝为断肠花，暮逐东流水。”
前水复后水，古今相续流。新人非旧人，年年桥上游。
鸡鸣海色动，谒帝罗公侯。月落西上阳，馀辉半城楼。
衣冠照云日，朝下散皇州。鞍马如飞龙，黄金络马头。
行人皆辟易，志气横嵩丘。入门上高堂，列鼎错珍羞。
香风引赵舞，清管随齐讴。七十紫鸳鸯，双双戏庭幽。
行乐争昼夜，自言度千秋。功成身不退，自古多愆尤。
黄犬空叹息，绿珠成衅仇。何如鸱夷子，散发掉扁舟。

又

蓐收肃金气，西陆弦海月。秋蝉号阶轩，感物忧不歇。
良辰竟何许？大运有沦忽。天寒悲风生，夜久众星没。
恻恻不忍言，哀歌逮《明发》。

又

登高望四海，天地何漫漫！霜被群物秋，风飘大荒寒。
荣华东流水，万事皆波澜。白日掩徂辉，浮云无定端。
梧桐巢燕雀，枳棘栖鹓鸾。且复归去来，剑歌《行路难》。

又

凤饥不啄粟，所食唯《琅玕》。焉能与群鸡，刺促争一餐。
朝鸣崑丘树，夕饮砥柱湍。归飞海路远，独宿天霜寒。
幸遇王子晋，结交青云端。怀思未得报，感别空长叹。